Σε καραντίνα 14 ημερών έχουν τεθεί οι έξι συγκάτοικοι του 48χρονου Καμερουνέζου που βρέθηκε θετικός στον κορωνοϊό και αποτελεί το πρώτο επιβεβαιωμένο κρούσμα στην Καρδίτσα. Παράλληλα σε καραντίνα έχουν τεθεί οι ένοικοι δύο ακόμη σπιτιών (στα οποία διαμένουν μέσω του του προγράμματος της Ύπατης Αρμοστείας), με τους οποίους είχαν έρθει σε επαφή.

Ο Καμερουνέζος που μένει στην Καρδίτσα, μετέβη στην Αθήνα όπου παρέμεινε σε συγγενικό του πρόσωπο για διάστημα μεγαλύτερο των δύο εβδομάδων. Επέστρεψε την Παρασκευή με λεωφορείο του ΚΤΕΛ, καθώς είχε δηλωμένο ως τόπο μόνιμης κατοικίας την Καρδίτσα.

Ο Καμερουνέζος διέμενε μαζί με άλλους ομοεθνείς του σε διαμέρισμα σε κεντρικό σημείο της πόλης μέσω του προγράμματος «ΕΣΤΙΑ» της Ύπατης Αρμοστείας που διαχειρίζεται η ΑΝΚΑ. Εκτός από την αναγκαστική καραντίνα, κρίνεται επιτακτική η διενέργεια δειγματοληπτικών ελέγχων από τον ΕΟΔΥ.

Βαρύτητα στο Νοσοκομείο και η σύγχυση

Στο Νοσοκομείο Καρδίτσας πρέπει να δοθεί μεγάλη βαρύτητα, καθώς εξαιτίας σύγχυσης, δεν ενεργοποιήθηκε άμεσα η διαδικασία του πρωτοκόλλου και ο 48χρονος δεν αντιμετωπίστηκε ως ύποπτο κρούσμα κορωνοϊού.

Συγκεκριμένα η ΑΝ.ΚΑ που διαχειρίζεται μέσω του προγράμματος το ζήτημα των προσφύγων ενημέρωσαν το νοσοκομείο Καρδίτσας ότι επίκειται η προσέλευση πρόσφυγα με πρόβλημα στα δόντια.

Πριν όμως φτάσει ο συγκεκριμένος, στο Νοσοκομείο μετέβη ο 48χρονος Καμερουνέζος ασυνόδευτος, δίχως να γνωρίζει Ελληνικά ή Αγγλικά. Ο 48χρονος θεωρήθηκε ότι ήταν ο ασθενής που ανέμεναν με το πρόβλημα στα δόντια, γι’ αυτό οδηγήθηκε στο οδοντιατρείο του Νοσοκομείου.

Λίγη ώρα αργότερα κατέφθασε στο Νοσοκομείο ο πραγματικός ασθενής (για τον οποίο είχε ενημερώσει η ΑΝΚΑ) μαζί με διαμεσολαβητή. Μόλις έγινε αντιληπτή η σύγχιση που επικράτησε, σήμανε συναγερμός. Άμεσα στον 48χρονο έγινε ακτινογραφία όπου διαπιστώθηκε με πνευμονία.

Σε 7ημερη καραντίνα υγειονομικοί

Από το Νοσοκομείο Καρδίτσας στάλθηκαν το πρωί δείγματα για τη διενέργεια εργαστηριακού ελέγχου, προερχόμενα κυρίως από υγειονομικούς που εργάζονταν την ώρα προσέλευσης του 48χρονου και οι οποίοι έχουν τεθεί προληπτικά σε επταήμερη κατ’ οίκον καραντίνα.

Συγκεκριμένα πρόκειται για επτά υγειονομικούς, έναν οδοντίατρο και έξι άτομα νοσηλευτικό προσωπικό που εργάζονταν στο οδοντιατρείο και το Τμήμα Ημερήσιας Νοσηλείας (ΤΗΝ).

Ερωτηματικά στην υπόθεση

Από την υπόθεση αυτή εγείρονται πολλά ερωτηματικά κυρίως για τον τρόπο με τον οποίο διαχειρίζεται τους ανθρώπους αυτούς η ΑΝ.ΚΑ που υλοποιεί το πρόγραμμα της Ύπατης Αρμοστείας.

*Μπορούν οι συμμετέχοντες στο πρόγραμμα και μάλιστα εν μέσω πανδημίας να μετακινούνται εκτός Νομού;

*Είναι δυνατόν άνθρωποι που δεν γνωρίζουν ελληνικά ούτε αγγλικά να απευθύνονται στο Νοσοκομείο χωρίς συνοδεία διαμεσολαβητή- μεταφραστή;

*Ποιός είναι υπεύθυνος για την καθοδήγηση αυτών των ανθρώπων ώστε να τηρούν τους κανόνες που ισχύουν για όλη την κοινωνία;

Είναι βέβαιο ότι η ΑΝ.ΚΑ ως φορέας υλοποίησης του προγράμματος στην Καρδίτσα, οφείλει να δώσει εξηγήσεις στην τοπική κοινωνία, η οποία έχει δικαιολογημένα αναστατωθεί.

Ανταπόκριση για την ιχνηλάτηση στο λεωφορείο

Η Υπηρεσία Ασφαλείας Καρδίτσας έχει απευθύνει κάλεσα στους (30 περίπου) επιβάτες που ταξίδευαν το μεσημέρι της Παρασκευής (10 Απριλίου) μαζί με τον 48χρονο Καμερουνέζο με το λεωφορείο του ΚΤΕΛ από Αθήνα για Καρδίτσα να επικοινωνήσουν στο τηλ: 2441080233. Από το πρωί η ανταπόκριση ήταν άμεση και περίπου 20 επιβαίνοντες έχουν επικοινωνήσει με την Ασφάλεια και κλήθηκαν να μείνουν σε καραντίνα εντός της οικίας τους. Εκτιμάται πως μέχρι το τέλος της ημέρας θα έχουν εντοπιστεί όλοι οι επιβάτες οι οποίοι διαμένουν σε διάφορα σημεία του Νομού!

Την ίδια ώρα, από το πρωί η Αστυνομία πραγματοποιεί εντατικούς ελέγχους στους πολίτες που μετακινούνται στο κέντρο της Καρδίτσας.